Rīgā, 2022. gada 15. martā

Valmieras 5. vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā. Esam pateicīgi vecākiem, kuri piedalījās intervijās ar akreditācijas ekspertu komisiju, izteica atzinību par skolas darba kvalitāti vēstulē akreditācijas komisijai, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: Valmieras 5. vidusskola un tās īstenotās izglītības programmas*: Pamatizglītības programma, Speciālās pamatizglītības programma izglītojamajiem ar mācīšanās traucējumiem, Vispārējās vidējās izglītības vispārizglītojošā virziena programma, Vispārējās vidējās izglītības matemātikas, dabaszinību un tehnikas virziena programma, Vispārējās vidējās izglītības profesionāli orientētā virziena programma* ir akreditējamas uz sešiem gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītājas darbs pamatā tiek vērtēts ar kvalitātes līmeni *“labi”,* tādējādi atzīstot, ka direktore profesionāli un atbildīgi veic uzticētos pienākumus, stratēģiski plāno pārmaiņu procesu ieviešanu kvalitatīva un mūsdienīga izglītības pakalpojuma nodrošināšanai saskaņā ar novada un valsts izglītības attīstības mērķiem un prioritātēm.

Valmieras 5. vidusskolas darbībā atzīmējamas vairākas stiprās puses - izglītības iestādē ir mērķtiecīgi izveidota sistēma, kuras rezultātā izglītojamie ikdienas izglītības procesā un ārpus stundu aktivitātēs apgūst pilsoniskās līdzdalības pieredzi un dzīves prasmju apguvi. Tiek īstenota sadarbība ar dažādām institūcijām, organizācijām, augstākās izglītības iestādēm, veicinot mērķtiecīgu izglītības kvalitātes mērķu sasniegšanu, jēgpilnu karjeras izglītību, tādējādi nodrošinot atbalstošu vidi izglītojamajiem nākotnes izvēļu veikšanā. Iestādes vadītāja iesaistās izglītības attīstības, izglītības kvalitātes un nozares politikas plānošanā, īstenošanā un izvērtēšanā valsts līmenī, pilsoniskās līdzdalības aktivitātēs novada/valsts/starptautiskā mērogā, kā arī iniciē un iesaistās vietējās kopienas īstenotajās aktivitātēs, pasākumos un aktivitātēs sadarbības veicināšanai. Skolā ir radīti apstākļi un sniegts profesionāls atbalsts skolēniem ar dažāda veida mācīšanās un saskarsmes traucējumiem, viennozīmīgi paužot pārliecību, ka ikviens var. Vēlamies atzīmēt arī vadības komandas saskaņotu rīcību, kas nodrošina efektīvu procesu pārvaldību, veido visu iesaistīto pušu viennozīmīgu izpratni par skolas darbību. Skolas kolektīvs veicina emocionālo labizjūtu, nodrošinot cieņpilnu un atbalstošu iekšējo un ārējo komunikāciju visos līmeņos.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vietniekiem, pedagogiem, dibinātāja pārstāvjiem, mācību jomu vadītājiem, atbalsta personālu, izglītojamo vecākiem, izglītības iestādes padomi un izglītojamajiem.
2. Dokumentu izpēte: izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība*,* elektroniskā skolvadības sistēma *e-klase,* audzināšanas darba prioritātes trīs gadiem un to ieviešanas izvērtējums.
3. 13 mācību stundu vērošana (attālināti), attālināto mācību izpēte.
4. Situāciju analīze (attālināti) par pedagoģijas un izglītības iestādes aktuālās darbības jautājumiem.
5. Izglītības iestādes (virtuāla) apskate kopā ar pašpārvaldes pārstāvjiem.
6. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos uzdevumus akreditācijas ekspertu komisija ir noteikusi: sadarbībā ar dibinātāju definēt izglītības iestādes un izglītības programmu kvantitatīvos un kvalitatīvos sasniedzamos rezultātus, kuri ir jāsasniedz katru gadu un izglītības programmu noslēgumā, nosakot, kā tie tiks izmērīti, tādējādi veicinot pozitīvu mācību sasniegumu dinamiku un paaugstinot izglītības kvalitāti kopumā. Tāpat iespējams pilnveidot mācīšanas un mācīšanās kvalitāti iestādē, nodrošinot pakāpenisku pāreju uz bērncentrētu un pašvadītu mācību procesu, sekojot līdzi tam, lai ikdienas darbā tiktu izmantotas vēl daudzveidīgākas informācijas un komunikāciju rīku piedāvātās iespējas un citas metodes. Nepieciešams precizēt izglītojamo mācību sasniegumu vērtējumu atspoguļošanas procesu, veidojot viennozīmīgu izpratni visām iesaistītajām pusēm.

Saredzams, ka iestādei un iestādes vadītājai ir lieliskas iespējas dalīties pieredzē ar citām skolām par paveikto izglītojamo pilsoniskās līdzdalības un iekļaujošas vides veidošanā, aktīva un atbildīga dzīvesveida popularizēšanā vietējā kopienā, tādējādi veidojot piederības sajūtu savam novadam un uzlabojot sabiedrības labbūtību kopumā.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Diāna Briede